Veiligheidsraad sal dringend oor Oekraïne-kernaanleg vergaderDie kernaanleg in Zaporizhzhia, Oekraïne (Foto: Ralf1969, eie werk via Wikimedia Commons) Die Verenigde Nasies se Veiligheidsraad sal ŉ noodvergadering hou op versoek van Brittanje ná Russiese magte Europa se grootste kernaanleg in Oekraïne aangeval het, sê diplomatieke bronne. Die Britse eerste minister Boris Johnson het die vergadering versoek, het diplomate aan AFP gesê. Die VSA, Frankryk, Noorweë, Ierland en Albanië sal by die dringende gesprek aansluit. Westerse leiers het Vrydag hul skok uitgespreek ná die aanleg in Zaporizhzhia in die suide van die land aangeval en deur Russiese magte oorgeneem is. Die ses reaktors by Zaporizhzhia, wat genoeg elektrisiteit vir vier miljoen huise kan opwek, is glo nie beskadig nie en internasionale monitors het nie enige toename in bestraling opgemerk nie. Die Britse minister van buitelandse sake, Liz Truss, het die Veiligheidsraad-sessie versoek. Sy is in Brussel vir ŉ vergadering van buitelandse ministers van Navo-lande. Die aanval is “ŉ bedreiging vir Europese veiligheid en stabiliteit en ons moet seker maak diegene wat verantwoordelik is, word aanspreeklik gehou,” het sy aan Britse media gesê.